รัฐบาลไทย-ข่าวทำเนียบรัฐบาล-นายพิชิต อัคราทิตย์ รัฐมนตรีช่วยว่าการกระทรวงคมนาคม ตรวจราชการและติดตามความก้าวหน้าการดำเนินโครงการและการให้บริการด้านการขนส่งทางน้ำ ในพื้นที่จังหวัดเชียงราย
วันพุธที่ 26 เมษายน 2560
นายพิชิต อัคราทิตย์ รัฐมนตรีช่วยว่าการกระทรวงคมนาคม ตรวจราชการและติดตามความก้าวหน้าการดําเนินโครงการและการให้บริการด้านการขนส่งทางน้ํา ในพื้นที่จังหวัดเชียงราย
นายพิชิต อัคราทิตย์ รัฐมนตรีช่วยว่าการกระทรวงคมนาคม ตรวจราชการและติดตามความก้าวหน้าการดําเนินโครงการและการให้บริการด้านการขนส่งทางน้ํา ในพื้นที่จังหวัดเชียงราย เมื่อวันที่ 21 เมษายน 2560
นายพิชิต อัคราทิตย์ รัฐมนตรีช่วยว่าการกระทรวงคมนาคม พร้อมด้วย เรือเอกสุทธินันท์ หัตถวงษ์ ผู้อํานวยการการท่าเรือแห่งประเทศไทย นายวรัญญู หร่ายเจริญ ผู้จัดการท่าเรือพาณิชย์เชียงแสน แห่งที่ 2 และนายสุรนาถ ศิริโชติ รักษาการในตําแหน่งผู้อํานวยการสํานักงานเจ้าท่า สาขาเชียงราย ตรวจราชการและติดตามความก้าวหน้าการดําเนินโครงการและการให้บริการด้านการขนส่งทางน้ํา ในพื้นที่จังหวัดเชียงราย เมื่อวันที่ 21 เมษายน 2560
นายพิชิต อัคราทิตย์ กล่าวว่า กระทรวงคมนาคมดําเนินการตามนโยบายของรัฐบาลด้านการพัฒนาระบบ National Single Window โดยให้ความสําคัญการส่งเสริมพัฒนาระบบการขนส่งทางน้ําและพาณิชยนาวีให้เชื่อมต่อกับระบบการขนส่งอื่น ๆ เพื่อให้ประชาชนได้รับความสะดวก รวดเร็ว ทั่วถึง และปลอดภัย สนับสนุนภาคการส่งออกให้มีความเข้มแข็ง โดยพัฒนาและบํารุงรักษาโครงสร้างพื้นฐานเพื่อสนับสนุนระบบโลจิสติกส์ให้เพียงพอต่อเนื่องอย่างมีประสิทธิภาพ พัฒนาพื้นที่หลังท่าเรือรองรับการขนส่งสินค้าระหว่างประเทศ และโครงการต่อเนื่องให้แล้วเสร็จตามแผนงานที่กําหนด พัฒนาระบบเทคโนโลยีและสารสนเทศให้ใช้งานได้อย่างมีประสิทธิภาพ เพื่อการพัฒนาระบบงานการขนส่งทางน้ําได้มาตรฐาน ลดขั้นตอนที่ซ้ําซ้อน เพิ่มความคล่องตัวในการปฏิบัติงานการให้บริการแบบ One-stop-service หรือบริการแบบจุดเดียวเปิดเสร็จ และรองรับการพัฒนาระบบ Transport Single Window e-Logistics โดยให้ส่วนกลางและส่วนภูมิภาคใช้ระบบสารสนเทศ ดังนี้
1. ตรวจติดตามโครงการพัฒนาท่าเรือพาณิชย์เชียงแสน แห่งที่ 2 ตั้งอยู่บริเวณฝั่งขวาของปากแม่น้ําสบกก อําเภอเชียงแสน จังหวัดเชียงราย ซึ่งเป็นประตูการค้าระหว่างประเทศไทยกับประเทศในลุ่มแม่น้ําโขงตอนบน เพื่อส่งเสริมการขนส่ง การค้าระหว่างประเทศตามข้อตกลงว่าด้วยความร่วมมือเพื่อการเดินเรือพาณิชย์ในแม่น้ําล้านช้าง - แม่น้ําโขง ระหว่าง 4 ประเทศ คือ จีน เมียนมา สปป.ลาว และไทย รวมถึงการเสริมสร้างความมั่นคงทางเศรษฐกิจและการลงทุน ให้สอดคล้องกับแผนพัฒนาเศรษฐกิจและสังคมแห่งชาติ รองรับการพัฒนาเขตเศรษฐกิจพิเศษเชียงราย เพื่อเป็นศูนย์กลางการค้า การเงิน การท่องเที่ยวเชิงคุณภาพ ศูนย์โลจิสติกส์ อุตสาหกรรมเชิงนิเวศ และการแปรรูปสินค้าเกษตร โดยบูรณาการร่วมกับหน่วยงานต่าง ๆ เพื่อให้สามารถบริหารจัดการระบบโลจิสติกส์ได้อย่างมีประสิทธิภาพ รวมทั้งเชื่อมโยงการค้าไปยังจีนและอินเดีย ผ่านทางท่าเรือพาณิชย์เชียงแสน แห่งที่ 2 ด้วยบริการท่าเรือพาณิชย์สากลที่มีมาตรฐาน สะดวก รวดเร็ว ปลอดภัยและประหยัด โดยท่าเรือมีรูปแบบทางลาด 2 ระดับ จํานวน 2 ท่า ใช้สําหรับขนถ่ายสินค้าทั่วไป และท่าเทียบเรือแนวดิ่ง 1 ท่า สําหรับขนถ่ายสินค้าทั่วไปและคอนเทนเนอร์ ให้บริการแบบจุดเดียวเบ็ดเสร็จ ณ อาคารสํานักงานเดียวกัน ประกอบด้วย สํานักงานท่าเรือเชียงแสนและเชียงของ สํานักงานเจ้าท่าภูมิภาคที่ 1 สาขาเชียงราย ด่านศุลกากรเชียงแสน ด่านอาหารและยาเชียงแสน ด่านควบคุมโรคติดต่อระหว่างประเทศ ตรวจคนเข้าเมืองจังหวัดเชียงราย ด่านตรวจพืชเชียงแสน ด่านกักกันสัตว์เชียงราย และด่านตรวจสัตว์น้ําเชียงราย
2. ตรวจติดตามการดําเนินงานของสํานักงานเจ้าท่าภูมิภาคที่ 1 สาขาเชียงราย ซึ่งจัดตั้งศูนย์ควบคุมปฏิบัติการโทรทัศน์วงจรปิดทางน้ํา เขตท่าเรือเชียงแสน ภายใต้โครงการระบบติดตามเรือสินค้าและเรือโดยสาร ของกรมเจ้าท่า เพื่อควบคุมการจราจรและความปลอดภัยทางน้ําในแม่น้ําโขง พื้นที่อําเภอเชียงแสน จังหวัดเชียงราย ให้สามารถเฝ้าระวังและแจ้งเหตุต่าง ๆ ได้แก่ อุบัติเหตุ มลพิษทางน้ํา หรือเหตุการณ์ฉุกเฉินด้วยระบบเตือนภัยที่ทันสมัย มีประสิทธิภาพ สามารถประสานงานหน่วยงานต่าง ๆ เพื่อให้ความช่วยเหลือผู้ประกอบการเดินเรือได้ทันท่วงที โดยติดตั้งระบบเทคโนโลยีสารสนเทศและระบบสื่อสาร พร้อมเจ้าหน้าที่ประจําศูนย์ฯ ให้บริการควบคุมและอํานวยความสะดวกด้านการจราจรและความปลอดภัย ตลอด 24 ชั่วโมง
3. ตรวจติดตามการดําเนินงานของท่าเรือพาณิชย์เชียงแสน 1 ตั้งอยู่ในพื้นที่ปากแม่น้ําสบกก ตําบลบ้านแซว อําเภอเมือง จังหวัดเชียงราย เป็นท่าเรือแม่น้ํารองรับเรือสินค้าขนาดบรรทุก 250 - 300 เมตริกตัน การบรรทุกขนถ่ายใช้แรงงานยกขนเป็นหลัก โดยเจ้าของสินค้าจะเป็นผู้จัดหาแรงงานเอง และเพื่อเพิ่มความสะดวก รวดเร็ว และความปลอดภัยของสินค้ามากขึ้น การท่าเรือแห่งประเทศไทย (กทท.) ได้ติดตั้งสายพานลําเลียงช่วยในการขนถ่าย ส่วนสินค้าหนักหรือตู้สินค้า มีปั้นจั่นเคลื่อนที่ให้บริการยกขนสินค้าขึ้น - ลง สําหรับงานด้านพิธีการเอกสาร กทท. ได้เพิ่มความสะดวกให้กับผู้ใช้บริการ โดยนําระบบบริการแบบจุดเดียวเบ็ดเสร็จมาให้บริการ สามารถทําพิธีการด้านสินค้า ศุลกากร ตรวจคนเข้าเมือง ตรวจโรคพืชและสัตว์ และบริการอื่น ๆ ได้โดยสะดวกรวดเร็ว ณ อาคารสํานักงานท่าเรือเชียงแสน